Skandering dalk antwoord op kleuter se raaiseltoestandKlein Lukas Etzebeth (Foto: Verskaf) Die kleuterseuntjie Lukas Etzebeth van Roodepoort in Gauteng sal Woensdag ŉ MRI-skandering onder narkose in ŉ Gautengse hospitaal ondergaan met die hoop om uiteindelik antwoorde oor sy mediese toestand te kry. Dié blondekop seuntjie is op die ouderdom van drie maande met bloeding en vog op die brein gediagnoseer. Sedertdien is Lukas al verskeie kere in die hospitaal opgeneem en wend sy ouers hulle van die een dokter na die ander, op soek na ’n moontlike verklaring vir hul kind se toestand aangesien hy nie kan loop óf praat nie. Lukas het in Januarie vanjaar vier jaar oud geword – vier jaar sonder enige diagnose of enige duidelike antwoorde oor sy unieke uitdagings. Janine Etzebeth, Lukas se ma, het vanoggend aan Maroela Media gesê dat ŉ moontlike gewas in haar kleuter se rug opgemerk is. “Dokters kan nie uitmaak wat dit presies is nie. Miskien is dit net ŉ spier wat vassteek, maar miskien is dit ŉ gewas.” ŉ MRI-skandering wat vandag van Lukas se brein en rug geneem gaan word, sal hopelik meer duidelikheid oor die massa in sy rug kan gee. Etzebeth vertel dat dit ŉ groot verligting is om uiteindelik dié skandering te laat doen, aangesien sy in die verlede te bang was om dit te skeduleer omdat dit onder narkose gedoen moet word. “Ons kan nie meer langer wag nie. Dit is iets waaroor ons bekommerd is en dit moet eenvoudig nou gedoen word.” Sy verduidelik dat Lukas in elk geval sy roetine botox-inspuitings en nuwe beenspalke moet ontvang. Al drie hierdie prosedures kan dus onder een sessie narkose gedoen word. Lukas moet elke ses maande botox-inspuitings in sy bene ontvang en is afhanklik van beenspalke aangesien sy bene spasties is en nie kan buig nie. Hy groei egter binne maande uit ŉ paar beenspalke soos hy ouer raak. Dit is nie lank nie of nóg ŉ paar maak hom seer. Etzebeth verduidelik dat ŉ goeie paar beenspalke wat deur ŉ spesialis ontwerp is, langer sal hou. Só ŉ paar jaag pasiënte egter R27 000 uit die sak. Daarom maak Lukas gebruik van die goedkoper opsie. Dié opsie moet egter elke jaar vervang word met ŉ nuwe paar wat telkens tussen R2 000 en R4 000 kos. Lukas besoek ook twee keer ŉ week ŉ fisio- en ŉ spraakterapeut. Sy ouers weet dat Lukas ook in die nabye toekoms ŉ arbeidsterapeut sal moet sien. “Hy het ongelooflike wilskrag. Albei sy terapeute het al vir my gesê dat my kind eendag sal loop én praat. Ja, dit gaan lank vat, maar met baie geduld gaan hy daar kom,” sê Etzebeth. Etzebeth raak vir ŉ oomblik emosioneel wanneer sy gevra word oor die uitdagings oor die afgelope vier jaar. “Ons is positief. Daar is baie mense wat dit erger het,” antwoord sy. Besoek gerus dié Facebook-hulpblad vir inligting oor Lukas se vordering of om ’n finansiële bydrae tot sy mediese onkoste te maak.